8 Jehofa ge a fetola o ile a hlalosa seo se bolelwago ke leina la gagwe. O itše go Moše: “Ke tla ipontšha ke le yo ke tlago go ipontšha ke le yena.” (Ekisodo 3:14, NW) Diphetolelo tše dintši tša Beibele mo di balega ka gore: “Ké Nna E A LEXO XÔNA.” Eupša phetolelo yeo e dirilwego ka šedi ka go New World Translation, e bontšha gore Modimo o be a sa fo ba a gatelela go ba gona ga gagwe. Go e na le moo, o be a ruta Moše—go akaretša le rena ka moka—seo se bolelwago ke leina leo. Jehofa o be a tla ‘ipontšha e le,’ goba a itira gore e be selo le ge e le sefe seo se bego se tla nyakega e le gore a phethagatše merero ya gagwe. Phetolelo ya J. B. Rotherham e hlalosa temana ye ka mo go kwalago ka gore: “Ke Tla Ba se sengwe le se sengwe seo ke nyakago go ba sona.” Setsebi se sengwe sa Sehebere sa Beibele se hlalosa polelwana ye ka tsela ye: “Go sa šetšwe gore boemo ke bofe goba bothata . . . , Modimo e ‘tla ba’ tharollo bothateng bjoo.”